**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 30.01.2021, ora 08.00 – 31.01.2021, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 31.01.2021, ora 07.00**

**RÂURI**

**Institutul Naţional de Hidrologie și Gospodărire a Apelor (I.N.H.G.A.) a emis la data de 30.01.2021, la ora 13:00, atenţionarea hidrologică nr. 9-COD GALBEN, valabilă în intervalul 30.01.2021, ora 14:00 - 02.02.2021, ora 14:00, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice menţionate, cu posibile depăşiri ale COTELOR DE ATENŢIE, astfel:**

**-în intervalul 30.01.2021, ora 14:00 - 02.02.2021, ora 14:00** pe râurile din bazinele hidrografice: Tur **(judeţul Satu Mare)**, Crasna **(judeţele: Sălaj şi Satu Mare)**, Ier – bazin superior **(judeţul Satu Mare)**, Crișul Repede – afluenții aferenți sectorului aval S.H. Ciucea **(judeţele: Cluj și Bihor)**, Crișul Negru **(judeţele: Bihor și Arad)**, Crișul Alb **(judeţele: Hunedoara şi Arad)**, Mureș – afluenții aferenți sectorului aval S.H. Gelmar **(judeţele: Hunedoara şi Arad)**, Bega – bazin amonte S.H. Balinț și afluenții aferenți sectorului aval S.H. Balinț, Timiș – bazin amonte S.H. Lugoj şi afluenţii aferenţi sectorului aval S.H. Lugoj, Bârzava **(judeţele: Caraș Severin şi Timiș)**;

**-în intervalul 31.01.2021, ora 16:00 - 02.02.2021, ora 14:00** pe râurile din bazinele hidrografice: Bega Veche, Moraviţa, Caraş, Nera – bazin superior şi afluenţi bazin mijlociu şi inferior **(judeţele: Caraș Severin şi Timiș)**.

Această atenţionare hidrologică a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate: ARAD, BIHOR, CARAŞ-SEVERIN, CLUJ, HUNEDOARA, SATU MARE, SĂLAJ şi TIMIŞ (8 prefecturi)* ***–*** *COD GALBEN.*

**Debitele au fost,** **în general, în creștere,** ca urmare a efectului combinat al precipitațiilor căzute în interval, cedării apei din stratul de zăpadă și propagării pe râurile din bazinele hidrografice: Vișeu, Iza, Tur, Crasna, Barcău, Crișuri, Bega Veche, Bega, Timiș, Bârzava, Moravița, Caraș, Nera, Cerna, bazinele superioare și mijlocii al Someșului, Buzăului, Putnei, Râmnicului Sărat, bazinul superior și inferior al Mureșului, în scădere pe râurile din bazinele hidrografice: Jiu, Vedea, bazinele mijlocii și inferioare ale Argeșului, Ialomiței, afluenții Oltului inferior și cursul superior al Prutului și relativ staționare pe celelalte râuri.

Formațiunile de gheață (gheaţă la maluri, năboi, izolat pod de gheață) existente în Transilvania, Moldova și zona de munte din sudul țării au fost în restrângere, diminuare și eliminare.

Debitele se situează la valori în jurul și peste mediile multianuale lunare, exceptând râurile din bazinele hidrografice: Vișeu, Iza, Târnave, Râmnicu Sărat, Bistrița, Moldova, bazinul mijlociu şi inferior al Prutului, cursul Siretului, unde sunt cuprinse între 30-90% din normalele lunare și râurile din bazinul hidrografic Bârlad, unde au valori sub 30%.

**Se situează peste** **COTELE DE ATENȚIE** râurile la următoarele stații hidrometrice: Tur-Micula (270+24)-jud. SM (sector îndiguit) și Bârzava-Partoș (50+12)-jud. TM.

**Debitele vor fi, în general, în creștere** ca urmare a efectului combinat al precipitațiilor prognozate, cedării apei din stratul de zăpadă și propagării pe râurile din bazinele hidrografice: Tur, Crasna, Barcău, Crișuri, Bega Veche, Bega, Timiș, Bârzava, Moravița, Caraș, Nera, Cerna, bazinele mijlocii și inferioare ale Someșului, Mureșului, bazinul mijlociu și inferior al Jiului și afluenții Oltului inferior și relativ staționare pe celelalte râuri.

Creșteri mai însemnate de niveluri și debite, cu depășiri ale cotelor de atenție, se pot înregistra pe unele râuri din Crișana și Banat ca urmare a efectului combinat al precipitațiilor mai însemnate cantitativ prognozate și cedării apei din stratul de zăpadă.

Formațiunile de gheață (gheaţă la maluri, năboi, izolat pod de gheață) existente pe râurile din Transilvania și Moldova vor fi în ușoară extindere și intensificare, iar cele din zonele montane din sudul țării se vor menține fără modificări importante.

Se va intensifica curgerea de năboi (zăpadă înghețată în albie) pe râurile din Maramureș, Transilvania și nordul Moldovei.

**Se vor situa peste:**

-**COTA DE INUNDAȚIE** râul Tur la stația hidrometrică Micula (310+20)-jud. SM (sector îndiguit);

-**COTELE DE ATENȚIE** râurile la următoarele stații hidrometrice: Tur-Turulung (360+30)-jud. SM, Crasna-Domănești (400+20)-jud. SM, Crasna-Berveni (490+20)-jud.SM și Bârzava-Partoș (50+100)-jud. TM.

**DUNĂRE**

**Debitul la intrarea în ţară** (secţiunea Baziaş) **în intervalul 30-31.01.2021 a fost în creștere, având valoarea de 7500 m3/s**, peste media multianuală a lunii **ianuarie (4950 m3/s).**

În aval de Porţile de Fier debitele au fost în creștere pe sectorul Gruia-Isaccea şi staţionare la Tulcea.

**Debitul la intrarea în ţară** (secţiunea Baziaş) **va fi în creştere (7700 m3/s).**

Pe tot sectorul aval de Porţile de Fier debitele vor fi în creștere.

**2.** **Situaţia meteorologică în intervalul 30.01.2021, ora 08.00 –31.01.2021, ora 06.00**

**În ţară,** procesul de încălzire a vremii a continuat în cea mai mare parte a teritoriului, astfel încât valorile termice s-au situat peste mediile multianuale. În nord-vest și în zona de munte nebulozitatea a persistat în cea mai mare parte a intervalului, iar în rest cerul a fost variabil, cu unele înnorări în prima parte a zilei în sud și sud-est, iar noaptea îndeosebi în vest, nord și centru. S-au semnalat precipitații mai ales sub formă de ninsoare în nordul Moldovei, mixte în Maramureș și Crișana, predominant ploi pe arii restrânse în Transilvania și doar ploi izolate în Oltenia, Muntenia și Dobrogea. În județele Satu Mare, Maramureș și Sălaj la începutul nopții s-au semnalat averse de ploaie și măzăriche, însoțite și de descărcări electrice. La munte au predominat ninsorile, iar în nordul Carpaților Orientali s-a depus strat nou de zăpadă, pe alocuri mai consistent. Vântul a suflat slab și moderat, cu intensificări îndeosebi pe crestele montane, unde rafalele au depășit 70...80 km/h, viscolind ninsoarea și spulberând zăpada, dar local și în rest, cu viteze de 45...55 km/h. Stratul de zăpadă era prezent în zona de munte și măsura pe platformele stațiilor meteorologice până la 238 cm (Bâlea-Lac), pe suprafețe mici în Dobrogea până la 10 cm și izolat în Transilvania până la 9 cm, în Maramureș până la 8 cm, în Muntenia până la 6 cm. Temperaturile maxime s-au încadrat între 2 grade la Târgu Lăpuș și 14 grade la Drăgășani și Drobeta-Turnu Severin, iar la ora 06.00 se înregistrau valori termice cuprinse între -6 grade la Întorsura Buzăului și 8 grade la Oravița și Mahmudia. S-a semnalat ceață în sud-est și izolat în rest.

**Observație:** în intervalul de diagnoză au fost în vigoare 9 atenționări cod galben pentru fenomene meteorologice periculoase imediate, emise după cum urmează: 4 de CNPM pentru Muntenia, câte 2 de SRPV Cluj-Napoca și SRPV Bacău, 1 de SRPV Constanța.

**La Bucureşti,** vremea s-a încălzit față de ziua precedentă și a devenit mai caldă decât în mod obișnuit pentru sfârșitul lunii ianuarie. Cerul a fost variabil, cu unele înnorări în prima parte a zilei, când în unele cartiere a plouat slab. Vântul a suflat slab și moderat. Temperatura maximă a fost de 7 grade la Băneasa, 8 grade la Filaret și 9 grade la Afumați, iar la ora 06.00 se înregistrau 0 grade la Băneasa, 1 grad la Filaret și 2 grade la Afumați. În orele serii s-a semnalat ceață.

**3. Prognoza meteorologică în intervalul 31.01.2021, ora 08.00–01.02.2021, ora 8.00**

**În ţară,** vremea va fi în general închisă și se va răci în cea mai mare parte a teritoriului, chiar accentuat în nord-est. Vor fi precipitații, ziua în vest, centru și nord, apoi și în restul teritoriului. În jumătatea de nord a Moldovei și în zona de munte, mai ales la altitudini mai mari de 1400 m, va ninge și se va depune strat nou de zăpadă, în Maramureș, Crișana și Transilvania vor fi precipitații mixte, iar în celelalte regiuni vor fi mai ales ploi. Local, îndeosebi spre seară și noaptea, se va depune polei, cu o probabilitate mai mare în jumătatea de sud a Moldovei, în nord-estul Munteniei și estul Transilvaniei. Pe arii restrânse cantitățile de apă vor depăși 15...25 l/mp, îndeosebi în regiunile vestice și în zona de munte. Vântul va sufla slab și moderat, cu intensificări în Carpații Meridionali și în Munții Banatului, cu precădere la altitudini mari, unde rafalele vor depăși 70...80 km/h, spulberând zăpada, precum și, local și temporar, în regiunile sudice și sud-estice, cu viteze de 45...55 km/h. Temperaturile maxime vor fi cuprinse între -2 grade în nordul Moldovei

și 10...12 grade în extremitatea de sud și de sud-vest, iar cele minime, în general, între -4 și 6 grade. Izolat se va semnala ceață.

**La Bucureşti,** valorile termice se vor situa peste mediile climatologice. În cursul zilei cerul va fi temporar noros, însă începând cu orele serii nebulozitatea se va accentua și temporar va ploua, posibil moderat cantitativ. Vântul va sufla slab și moderat, cu unele intensificări mai ales în a doua parte a intervalului, când viteza la rafală va atinge 40...45 km/h. Temperatura maximă va fi de 6...8 grade, iar cea minimă va fi de 1...2 grade. Dimineața vor mai fi condiții de ceață.

**4. Buletin nivometeorologic pentru perioada 30.01.2021, ora 20-01.02.2021, ora 20**

**Evoluția vremii în intervalul 29.01.2021, ora 16:00 - 30.01.2021, ora 16:00**

Cerul a fost mai mult noros. Pe arii relativ extinse în Carpații Occidentali, nordul Orientalilor și vestul Meridionalilor și pe arii mai restrânse în rest a nins. Cantitățile au depășit pe arii restrânse 15 l/mp în Carpații Occidentali și izolat 10 l/mp în nordul Carpaților Orientali. Vântul a suflat moderat, cu intensificări temporare de 40-60 km/h în toate masivele, iar pe creste cu viteze de 80-100 km/h, viscolind ninsoarea și spulberând zăpada. Local s-a semnalat ceață, asociată și cu depunere de chiciură. Stratul de zăpadă a crescut cu 8-9 cm în Carpații Occidentali, nordul Orientalilor și vestul Meridionalilor, în rest

nu a prezentat variații semnificative, s-a tasat ușor, sau a scăzut din cauza transportului de vânt.

**Grosimea stratului de zăpadă în 30.01.2021, ora 14:00:**

**Carpaţii Meridionali:** 243 cm la Bâlea-Lac, 113 cm la Cuntu, 87 cm la Vf. Omu, 78 cm la Sinaia, 65 cm Vf. Țarcu, 61 cm la Parâng, 57 cm la Păltiniș, 53 cm la Predeal și 28 cm la Fundata;

**Carpaţii Orientali:** 87 cm la Lăcăuți, 71 cm la Vf. Călimani, 51 cm la Bucin, 49 cm la Penteleu, 39 cm la Ceahlău-Toaca și 38 cm la Vf. Iezer;

**Carpaţii Occidentali:** 94 cm la Semenic, 57 cm la Stâna de Vale, 30 cm la Băișoara, 17 cm la Vf. Vlădeasa 1800 m și 15 cm la Roșia Montană.

**Prognoza vremii în intervalul 30.01.2021, ora 20:00 - 01.02.2021, ora 20:00**

Vremea va fi ușor mai caldă decât normalul termic al perioadei. Cerul va fi mai mult noros. În cursul nopții de 30/31 ianuarie va ninge pe arii relativ extinse în nordul Carpaților Orientali și Occidentali și pe arii restrânse în rest, apoi din cursul zilei de 31 ianuarie precipitațiile se vor extinde, acoperind treptat întreaga zonă montană. În cursul zilelor de 31 ianuarie și 1 februarie în zonele joase trecător se vor semnala și precipitații mixte și vor fi condiții de polei; în rest vor predomina ninsorile și se va depune strat proaspăt de zăpadă. În special în Carpații Occidentali, jumătatea nordică a celor Orientali și în vestul Meridionalilor cantitățile de precipitații vor fi mai însemnate, putând depăși pe arii restrânse 15-25 l/mp și izolat 30 l/mp. Vântul va sufla în general moderat, cu intensificări temporare de 40-50 km/h în majoritatea masivelor și de 70-90 km/h pe creste, viscolind ninsoarea sau spulberând zăpada și determinând scăderea semnificativă a vizibilității. Local se va semnala ceaţă asociată și cu depunere de chiciură. Stratul de zăpadă va creşte în majoritatea masivelor.

**Temperaturi prognozate în intervalul 30.01.2021, ora 20:00 – 31.01.2021, ora 20:00:**

**Peste 1800 m:** temperaturi minime: -9...-6 gr.C; temperaturi maxime: -3...0 gr.C;

**Sub 1800 m:** temperaturi minime: -7...-2 gr.C; temperaturi maxime: -1...4 gr.C.

**Temperaturi prognozate în intervalul 31.01.2021, ora 20:00 – 01.02.2021, ora 20:00:**

**Peste 1800 m:** temperaturi minime: -8...-5 gr.C; temperaturi maxime: -5...-1 gr.C;

**Sub 1800 m:** temperaturi minime: -6...-2 gr.C; temperaturi maxime: -1...4 gr.C.

**Vânt la peste 2000 m:** circulație din sector vestic la început, apoi predominant sud-vestic, cu rafale de 70-90 km/h;

**Izoterma de 0 grade**: variază în jur de 1000-1200 m în nordul Carpaților Orientali și în jur de 1200-1500 m în rest.

**Evoluția stratului de zăpadă și a riscului de avalanșă**

**Munții Făgăraş RISC MARE (4)**

La peste 1800 m, stratul de zăpadă pulver, ușoară și fără coeziune, depus în ultimele zile,

depășește pe alocuri 80-90 cm pe versanții nordici. În locurile adăpostite sunt depozite de zăpadă ce depășesc 2 m. Pe versanții nordici și nord-estici stratul de pulver e depus peste plăci de vânt mai vechi, iar pe versanții sudici și sud-estici sunt formate plăci noi. În profunzime, stratul e constituit predominant din cristale fine și fațetate, cu câteva cruste de gheață intercalate. La supraîncărcări oricât de mici, dar și spontan, stratul însemnat și instabil de zăpadă pulver din partea superioară poate aluneca peste cel vechi, mai ales pe versanții înclinați, declanșându-se astfel avalanșe de dimensiuni medii și mari. La altitudini mai mici de 1800 de metri, stratul de zăpadă este mai însemnat pe versanții nordici și poate aluneca cu ușurință peste stratul vechi, consolidat, pe pantele mai înclinate, atât la supraîncărcări cât și spontan, ducând la declanșare avalanșelor de dimensiuni medii și izolat mari.

**Munții Bucegi RISC MARE (4)**

Stratul de zăpadă recentă de tip pulver depășește pe alocuri 40-50 cm, atât peste cât și sub 1800 m, îndeosebi pe versanții nordici. Pe versanții nordici și nord-estici acest strat este depus peste plăci de vânt mai vechi, iar pe versanții sud-estici și sudici sunt formate plăci noi. În profunzime, sub stratul de pulver și sub plăcile de vânt recente sau noi, straturile mai vechi sunt relativ stabile. La peste 1800 m, pe pantele suficient de înclinate, stratul instabil de zăpadă pulver din partea superioară poate aluneca la supraîncărcări oricât de mici, dar și spontan peste plăcile de vânt mai vechi, ducând la declanșarea avalanșelor de dimensiuni medii și mari, care pot coborî și la altitudini mai joase. La altitudini mai mici de 1800 de metri, stratul de zăpadă recentă s-a depus peste stratul mai vechi, consolidat în profunzime. Pe pantele mai înclinate, atât spontan, cât și la supraîncărcări, se pot declanșa avalanșe de dimensiuni medii și izolat chiar mari.

**Munții Parâng-Șureanu RISC ÎNSEMNAT (3)**

La peste 1800 m stratul de zăpadă recentă depășește pe alocuri 20-30 cm. Stratul instabil din partea superioară e depus pe versanții nordici și nord-estici peste plăci de vânt mai vechi, iar pe versanții sud-estici și sudici sunt formate plăci noi, local consistente și cu coeziune slabă cu straturile subiacente. În următoarele zile se va depune un strat nou de zăpadă proaspătă, ce va acționa ca o suprasarcină peste cel vechi. În zonele adăpostite și pe văi se găsesc depozite însemnate de zăpadă spulberată de pe creste. La supraîncărcări se pot declanșa avalanşe de dimensiuni medii pe pantele cele mai înclinate, riscul fiind mai ridicat în zonele unde sunt formate plăci de vânt și în zonele cu acumulări mari de zăpadă.

Sub 1800 m zăpada este mai consolidată, dar pe anumite văi, zăpada spulberată de altitudini mari a fost dusă de vânt până la altitudini mai joase, iar acolo riscul este crescut. Pe pantele mai înclinate, la supraîncărcări, vor fi condiţii de avalanșe de dimensiuni mici și izolat medii.

**Munții Țarcu-Godeanu RISC ÎNSEMNAT (3)**

În ultimele două zile s-au depus local 20-25 cm de zăpadă proaspătă, mare parte din ea fiind transportată de vânt pe văi și în zone adăpostite. La peste 1800 m regăsim în partea superioară zone cu zăpadă proaspătă și cu plăci de vânt. În următoarele două zile va mai ninge moderat, iar stratul instabil de la suprafață va fi în creștere. Plăci noi de vânt se vor forma pe versanții estici. În zonele adăpostite și pe văi se găsesc depozite mai însemnate de zăpadă, spulberată de pe creste, iar sub 1800 m zăpada proaspătă are grosimi ce depășesc pe alocuri 30 cm. La supraîncărcări, pe pantele înclinate se pot declanșa avalanşe de dimensiuni medii, riscul fiind mai ridicat în zonele unde sunt formate plăci de vânt și în zonele adăpostite, cu acumulări mari de zăpadă.

**Munții Rodnei RISC MODERAT (2)**

La suprafață se găsește un strat de zăpadă recentă ce pe alocuri depășește 10-15 cm, depus

peste stratul vechi, consolidat în mare parte, mai ales la altitudini joase. În următoarele zile stratul de zăpadă instabil de la suprafață va crește ca urmare a ninsorilor așteptate. În zonele înalte sunt numeroase plăci de vânt, atât mai vechi, cât și recente, mai ales pe versanții estici și sudici. Pe anumite văi şi zone adăpostite zăpada spulberată de la altitudinile mai mari se regăseşte în depozite, izolat însemnate. Pe pantele înclinate din zonele cu depuneri mai însemnate de zăpadă, la supraîncărcări se pot declanșa avalanșe de dimensiuni mici și medii, riscul fiind amplificat de cantitățile de zăpadă așteptată.

**Munții Călimani-Bistriței-Ceahlău RISC MODERAT (2)**

La suprafață se găsește un strat de zăpadă proaspătă ce depășește pe alocuri 10 cm, depus

peste stratul vechi, în mare parte consolidat. La peste 1800 m sunt plăci de vânt mai vechi, dar și unele formate recent, în special pe versanții estici și sudici, iar pe văile și în zonele adăpostite sunt constituite depozite mai însemnate de zăpadă. La altitudini mai mici stratul are dimensiuni mai reduse. Ninsorile din următoarele două zile vor face să crească stratul de zăpadă proaspătă de la suprafață. Pe pantele înclinate, îndeosebi în zonele unde sunt acumulări mai mari de zăpadă, la supraîncărcări se pot declanșa avalanşe, riscul fiind amplificat de stratul ce urmează să se depună.

**Munții Vlădeasa - Muntele Mare RISC MODERAT (2)**

La suprafață se găsește un strat de zăpadă recentă ce pe alocuri depășește 10-15 cm, depus în ultimele două zile peste stratul vechi, consolidat în mare parte, mai ales la altitudini joase. În următoarele zile stratul de zăpadă instabil de la suprafață va crește ce urmare a ninsorilor așteptate. În zonele înalte sunt numeroase plăci de vânt, atât mai vechi, cât și recente, mai ales pe versanții estici și sudici, iar în zonele adăpostite sunt acumulări mai mari de zăpadă. Pe pantele mai înclinate din zonele cu depuneri mai însemnate de zăpadă, la supraîncărcări se pot declanșa avalanșe de dimensiuni mici și izolat medii, riscul fiind amplificat de cantitățile de zăpadă așteptată.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MARE (4)** | **RISC MARE (4)** |
| **BUCEGI** | **RISC MARE (4)** | **RISC ÎNSEMNAT (3)** |
| **PARÂNG - ȘUREANU** | **RISC ÎNSEMNAT (3)** | **RISC MODERAT (2)** |
| **ȚARCU – GODEANU** | **RISC ÎNSEMNAT (3)** | **RISC ÎNSEMNAT (3)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC MODERAT (2)** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC MODERAT (2)** | **RISC MODERAT (2)** |
| **VLĂDEASA-MUNTELE MARE** | **RISC MODERAT (2)** | **RISC MODERAT (2)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe râurile interioare**

**G.N.M.-C.J. Giurgiu** revine cu informaţii despre poluarea cu ţiţei produsă la data de 29.01.2021, în jurul orei 17:35, în zona comunei Mârșa, ca urmare a coroziunii conductei de transport Conpet Videle-Cartojani, în urma căreia a fost afectată o viroagă (cca 600 mp de sol) și pârâul Milcovăţ pe o lungime de cca 900 m. **Măsuri:** s-a oprit pomparea, o echipă Conpet a procedat la decopertarea conductei în vederea reparării acesteia, s-au montat baraje absorbante pe pârâul Milcovăţ, s-au răspândit materiale absorbante pe suprafaţa de sol afectată și s-a procedat la vidanjarea fluidului scurs, urmând să se efectueze lucrări de ecologizare de o firmă specializată.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT